ประกันชีวิตเกาะบัตรเครดิตดึงลูกค้า
หลังจากที่ธนาคารกลายเป็นผู้ขายกรมธรรม์ประกันชีวิต (แบงก์แอสชัวรันซ์) ซึ่งกลายเป็นช่องทางที่ได้รับความนิยมมากขึ้นเรื่อยๆ
21 พ.ย. 2557

โดย...วารุณี อินวันนา
หลังจากที่ธนาคารกลายเป็นผู้ขายกรมธรรม์ประกันชีวิต (แบงก์แอสชัวรันซ์) ซึ่งกลายเป็นช่องทางที่ได้รับความนิยมมากขึ้นเรื่อยๆ ตีตื้นการขายผ่านตัวแทนมาติดๆ วันนี้ ตัวแทนประกันก็หันมาเพิ่มบทบาทหนุนการขาย “บัตรเครดิต” ของแบงก์มากขึ้นเช่นกัน 
ปัจจุบัน บริษัทประกันชีวิตที่ร่วมกับธนาคารพาณิชย์ออกบัตรเครดิต เพื่อเพิ่มมูลค่าสิทธิประโยชน์อื่นๆ ให้ลูกค้า และยังเป็นการวัดความภักดีที่มีต่อแบรนด์ มีอยู่ด้วยกัน 3 คู่ คือ “เมืองไทยประกันชีวิตธนาคารกสิกรไทย” “เอไอเอธนาคารกรุงศรีอยุธยา” และ “กรุงเทพประกันชีวิตธนาคารกรุงเทพ” 
นอกจากจะรักษาลูกค้าเก่าให้อยู่กับบริษัทผ่านการต่ออายุได้อย่างต่อเนื่องแล้ว ยังเป็นการเพิ่มฐานลูกค้ารายใหม่ๆ ที่ต้องการสิทธิประโยชน์จากบัตร และยังสร้างมูลค่าธุรกิจให้กับพันธมิตรทางธุรกิจ โดยเฉพาะโรงพยาบาล ซึ่งให้บริการรักษาแก่ลูกค้าประกันสุขภาพของบริษัทประกันชีวิต ที่ทุกบริษัทนำมาให้สิทธิประโยชน์ด้วยการมอบส่วนลดค่ารักษาพยาบาล รวมถึงสิทธิประโยชน์อื่นๆ ที่ใกล้ตัว และเกี่ยวกับไลฟ์สไตล์ของลูกค้า ทำให้เกิดความใกล้ชิดระหว่างบริษัทประกันกับลูกค้า และแบงก์ยังสามารถจัดกิจกรรมส่งเสริมการขาย ลด แลก แจก แถมได้ จากเดิมที่บริษัทประกันชีวิตทำเองไม่ได้
วชิรพล เขมนิพิฐพนธ์ ผู้ช่วยกรรมการผู้จัดการอาวุโส บริษัท เมืองไทยประกันชีวิต กล่าวว่า บริษัทได้ร่วมกับธนาคารกสิกรไทย ออกบัตรเครดิตเมืองไทยสไมล์เครดิตการ์ด เพื่อเพิ่มสิทธิประโยชน์และสร้างมูลค่าเพิ่มให้กับสมาชิกเมืองไทยสไมล์คลับ ที่มีทั้งหมด 8 แสนราย โดยตั้งเป้าหมายไว้ว่าภายใน 3 ปี นับจากที่มีการออกบัตรจะมีผู้สมัครทำบัตรเครดิต 2 แสนราย
สำหรับคุณสมบัติของผู้สมัครบัตรเมืองไทยสไมล์เครดิตการ์ด จะต้องเป็นสมาชิกเมืองไทยสไมล์คลับ และต้องผ่านเกณฑ์สมัครบัตรเครดิตของกสิกรไทย
ขณะที่สิทธิประโยชน์ของบัตรที่คาดว่าจะทำให้สมาชิกเมืองไทยสไมล์คลับได้รับจากบัตรเครดิต คือ รับเครดิตเงินคืน 0.25% เมื่อชำระเบี้ยประกันด้วยบัตรเครดิต และจะได้แต้มสะสม 2 เท่า หากใช้จ่ายผ่านบัตร 1 แสนขึ้นไป จะได้สิทธิตรวจสุขภาพเบื้องต้นฟรี
นอกจากนี้ จะได้คะแนนสะสม 3 เท่าหากใช้ในการซื้อสินค้าด้านสุขภาพที่เข้าร่วมโครงการ เช่น การซื้ออุปกรณ์กีฬา กรณีลูกค้าที่ชำระเบี้ยประกันตั้งแต่ปีละ 5 แสนบาทขึ้นไปหากสมัครบัตรเครดิตจะได้รับบัตรในกลุ่มพิงค์โกลด์ สามารถใช้บริการฟิตเนสที่ วี ฟิตเนส ฟรีทุกสาขาไม่จำกัดจำนวนครั้ง 
วชิรพล กล่าวว่า เมืองไทยสไมล์คลับก่อตั้งมากว่า 11 ปี มีการฉลองครบ 10 ปีในปีที่ผ่านมา และมีจำนวนสมาชิกจำนวนมาก จึงต้องการยกระดับสิทธิประโยชน์ให้ลูกค้าเพิ่มขึ้น จากปัจจุบันที่มีการจัดกิจกรรมกับลูกค้าเฉพาะกลุ่ม ที่แตกต่างกันไปตามความต้องการของลูกค้าแต่ละกลุ่ม
ขณะที่บริษัท เอไอเอ สาขาประเทศไทย ถือเป็นบริษัทประกันชีวิตแห่งแรก ที่ออกบัตรเครดิตร่วมกับธนาคารกรุงศรีอยุธยา ออกบัตรเครดิต เอไอเอ วีซ่า ให้สิทธิประโยชน์แก่ผู้ถือบัตรได้รับเงินคืน 0.5% เมื่อชำระค่าเบี้ยประกันเอไอเอทุกๆ 1 หมื่นบาท จำกัดเงินคืนสูงสุดไม่เกิน 1,000 บาท ไม่รวมเบี้ยประกันภัย และให้ส่วนลดสูงสุด 50% ที่โรงพยาบาลชั้นนำ เช่น ได้ส่วนลดค่าห้องสูงสุด 20% ส่วนลดค่าทันตกรรม 10% บริการรถพยาบาลฉุกเฉิน ส่วนลดสูงสุด 50%
ด้าน บริษัท กรุงเทพประกันชีวิต ได้ร่วมกับธนาคารกรุงเทพ ออกบัตรเครดิตมาสเตอร์การ์ดกรุงเทพประกันชีวิต และบัตรเครดิตวีซ่ากรุงเทพประกันชีวิต โดยจะได้ส่วนลดพิเศษเมื่อใช้บริการโรงพยาบาล โรงแรมและศูนย์บริการด้านสุขภาพ และจะได้รับความคุ้มครองด้วย แผนพิทักษ์สินเชื่อฟรี สูงสุด 2 แสนบาทสำหรับบัตรทอง และ 1 แสนบาทสำหรับบัตรสแตนดาร์ด และจะได้รับสิทธิพิเศษเมื่อทำประกันชีวิตกับบริษัท กรุงเทพประกันชีวิต หรือประกันภัยรถยนต์กับบริษัท กรุงเทพประกันภัย
อย่างไรก็ตาม เอไอเอและกรุงเทพประกันชีวิตไม่เปิดเผยจำนวนบัตรที่ได้ออกไปแล้ว และเป้าหมายจำนวนบัตรยังถือเป็นความลับทางธุรกิจ
สำหรับบริษัทประกันชีวิตอื่นๆ แม้จะไม่ได้ร่วมกับธนาคารในการออกบัตร แต่ทุกแห่งมีการเปิดรับชำระเบี้ยผ่านบัตรเครดิต โดยลูกค้าไม่ต้องเสียค่าธรรมเนียม ในบางแบบหากชำระเบี้ยเป็นรายปีหรือชำระเป็นเงินสดจะได้รับส่วนลดเช่นเดียวกัน และมีการร่วมกับพันธมิตรในการมอบสิทธิประโยชน์ต่างๆ ให้ลูกค้า